Natasha Richardson

Oppvekst

Hun er vokst opp i London som en del av Redgrave-familien. Hun var datter av regissør og produsent Tony Richardson og skuespiller Vanessa Redgrave, barnebarn av sir Micheal Redgrave og Rachel Kempson, niese til skuespiller Lynn Redgrave og Corin Redgrave. Hennes søster er skuespiller Joely Richardson. Hennes foreldre ble skilt i 1967. Året etter gjorde hun sin filmdebut, fire år gammel, i filmen The Charge of the Light Brigade som var regissert av hennes far. Hun gikk på Lyceé Francais og Hammersmith’s St Paul's Girls' School i London som barn og studerte senere teater på Londons Central School of Speech and Drama.

Teater

Hun begynte sin karriere på et regionalteater i Leeds som het West Yorkshire Playhouse. Sin scenepremiere hadde hun på Londons West End-teatre med i Anton Tsjekhovs Måken i 1985. Like etterpå var hun med i London-produksjonen av High Society. Hun vant en Tony-pris og en Drama Desk-pris for sin innsats i Sam Mendes' oppsetning av musikalen Cabaret på Broadway. Året etter returnerte hun til Broadway i stykket Closer som hun ble nominert til en Drama Desk-pris for. I 2005 opptrådte hun i en oppsetning av Tennessee Williams' En sporvogn til Begjær hvor hun spilte mot John C. Reilly. Hennes siste teateropptreden var i januar 2009 da hun stod på scene med sin mor i New York i A Little Night Music. Dette stykket var planlagt å settes opp på Broadway i 2010.

Film

Natasha Richardson portretterte Mary Shelley i filmen Gothic fra 1986 og året etter spilte hun mot Kenneth Branagh og Colin Firth i A Month in the Country, regissert av Pat O’Connor. Hun spilte i 1988 tittelrollen i doku-dramaet Patty Hearst som handlet om arvingen med samme navn og hennes kidnapping. Hennes innsats i filmene The Handmaid’s Tale (hvor hun spilte mot Robert Duvall og Faye Dunaway) og The Comfort of Strangers (hvor Christopher Walken, Rupert Everett og Helen Mirren også spilte) ga henne Evening Standard British Film Award for beste skuespiller i 1990. Hun vant også tittelen beste skuespiller i 1994 på Karlovy Vary International Film Festival for filmen Widows’ Peak. Det samme året spilte hun i Nell sammen med Jodie Foster og sin fremtidige ektemann Liam Neeson. Andre filmer hun er kjent for er The Parent Trap (1998) med blant annet Dennis Quaid i en av hovedrollene, Blow Dry (2001), Chelsea Walls(2001), Waking Up in Reno (2002), Maid in Manhatten (2002) med blant annet Jennifer Lopez, Asylum (2005) som gjorde at hun vant sin andre Evening Standard Award, The White Countess (2005) og Evening (2007) hvor hun spilte mot sin mor Vanessa Redgrave. Hennes siste skjermopptreden var som rektor på en jenteskole i 2008 komedien Wild Child.

TV

Hun gjorde sin amerikanske TV debut i en liten rolle i miniserien Ellis Island som var produsert for TV-kanalen CBS. Hun gjorde også sin britiske TV debut det samme året i en episode av BBC serien Oxford Blues. I 1985 spilte hun Violet Hunter i en episode av The Adventures Of Sherlock Holmes hvor også Jeremy Brett og David Burke spilte. I 1987 spilte hun mot Judi Dench, Michael Gambon og Kenneth Branagh i BBCs versjon av Henrik Ibsens skuespill Gjengangere. Hun spilte også i 1993 i en BBC produsert serie kalt Suddenly, Last Summer. Samme året spilte hun Zelda Fitzgerald i TV filmen Zelda. Andre TV-produksjoner hun spilte i var Haven fra 2001 og The Mastersons of Manhatten fra 2007.

Privatliv

Hennes første ekteskap med filmskaper Robert Fox, som hun giftet seg med i 1990, endte i skilsmisse i 1992. I 1994 giftet hun seg i deres hjem i nærheten av Millbrook i New York med den irske skuespilleren Liam Neeson som hun møtte da hun spilte i Anna Christie. De fikk to sønner Micheál (født i 1995) og Daniel (født i 1996). 
Natasha Richardson var med på å samle inn millioner av dollar til kampen mot aids; hennes far Tony Richardson døde av aids-relaterte grunner i 1991. Hun var aktiv i amfAR og ble i 2006 et medlem av styret. Hun var også aktiv i andre aids-veldedighetsorganisasjoner som Bailey House, God’s Love We Deliver, Mother’s Voice, AIDS Crisis Trust og National AIDS Trust som hun også var ambassadør for. Hun ble tildelt amfARs Award of Courage i november 2000.

Død

Den 16. mars 2009 fikk hun alvorlige hodeskader etter et fall under opplæring i en skibakke i Mont-Tremblant i Quebec i Canada hvor hun var på ferie med sine to sønner. Det så først ikke ut som at skadene var spesielt alvorlige. Hun var sammen med skiinstruktører da ulykken inntraff og hun ble fraktet til bunnen av bakken. Hun viste ingen tegn til skade og følte seg helt bra etter fallet. Omtrent en time etterpå følte hun seg uvel og klagde på sterk hodepine. Hun ble da fraktet til Centre Hospitalier Laurentien og senere til Hôpital du Sacré-Coeur de Montréal. Da hadde tilstanden hennes blitt kritisk. Hennes ektemann Liam Neeson, som holdt på med filminnspilling i Canada, reiste umiddelbart til sykehuset da han fikk beskjed om ulykken. Dagen etter ble hun fraktet fra Canada til Lenox Hill Hospital i New York City, i nærheten av familiens bosted, og hun døde på sykehuset 18. mars 2009. En obduksjon som ble utført den 19. mars av New York City Medical Examiners Office konkluderte med at dødsårsaken var en hjerneblødning (epiduralt hematom) som følge av hardt støt mot hodet.